इस देववाणी सुनकर कंस क्रोधित हो गया। अपनी बहिन की चोटी पकड़ कर उसे रथ से नीचे खींच लिया और तलवार से उसका सिर काटने के लिए तैयार हो गया। यह देखकर महात्मा वसुदेव जी मन में विचार आया कि कंस तो क्रूर है ही। पाप कर्म करते करते वह निर्लज्ज भी हो गया है। इस समय यदि मै भी क्रोध करूंगा तो सारा काम बिगड़ जायेगा। इस समय अनुनय-विनय, क्षमा याचना करना ही उचित होगा। यह सोचकर वसुदेव जी कंस के क्रोध को शांत करने के लिए हाथ जोड़ कर बोले-" हे राजन! आप जैसा बली संसार में कोई और नहीं है। सब आपकी छत्र-छाया में बसते है। . बड़े-बड़े भूपति और शूरवीर आपकी वीरता की प्रशंसा करते है। . ऐसे शूरवीर को अबला पर शस्त्र प्रहार करना शोभा नहीं देता। अपनी ही प्रिय और निर्दोष बहिन की हत्या करना तो इस लोक में और परलोक में सर्वत्र निंदनीय और महापाप है। हे राजन! यह संसार नश्वर है। मृत्यु अटल सत्य है. यहाँ जो जन्म लेता है, उसका नश्वर शरीर, कभी न कभी, उसका साथ अवश्य छोड़ देता है। प्रत्येक जीवात्मा को अपने कर्मों के अनुसार फिर से नया शरीर प्राप्त होता है। तब वह पहले शरीर के द्वारा किये गये सभी कर्मों को भूल जाता है और नया शरीर धारण करके इस संसार में पुनः जन्म लेता ह। अपना कल्याण चाहने वालों को किसी से वैर नहीं करना चाहिए। कंस! यह आपकी छोटी बहिन है और अभी बच्ची है। यह आपकी कन्या के समान है और अभी अभी इसका विवाह हुआ है।. ऐसे में इसका वध करना कहाँ तक उचित है?. आप इसे छोड़ दीजिय।"